runetrust/blame-folketinget-dk huggingface dataset:
Samira Nawa (RV), 2026-02-26:
Det er rigtigt, at Radikale Venstre ikke først og fremmest, når det kommer til en fødevarecheck, prioriterer pensionister, der har en likvid formue på 350.000 kr. stående i banken, f.eks.
Men o.k., jeg køber hr. Benny Engelbrechts argument om, at det ikke skal være over en 10-årig periode.
Men så kunne man jo for en tiendedel af fødevarechecken have hjulpet 10.000 børn ud af fattigdom i 1 år.
Var det ikke noget?
Benny Engelbrecht (S), 2026-02-26:
Der er jo en bred politisk aftale, som betyder, at ganske mange får hjælp, men det er jo bl.a. også sådan, at børnefamilier, også børnefamilier på kontanthjælp og andre overførselsydelser, får hjælp, og de beløb, som der er tale om, er ikke ubetydelige.
Det kommer til at have en betydning for langt de fleste.
Det tror jeg sådan set også man vil opleve, hvis man spørger dem.
Morten Messerschmidt (DF), 2026-02-26:
Mange tak, formand.
De seneste par uger har jeg fået rigtig mange henvendelser fra folk, der undrer sig over, hvorfor de ikke bliver begunstiget af den her valgkampscheck – folk, der er på arbejdsmarkedet, men som måske ikke har de højeste indtægter, og hvor ungerne er flyttet hjemmefra, eller hvor man ikke har nogen børn.
Det er sosu-medarbejdere på vores plejehjem, og det er rengøringspersonale, altså folk med en helt almindelig baggrund, som kan se, at der er 2 millioner andre, der får den her check, og nogle af dem undrer man sig over – folk, der ikke engang er danske statsborgere, folk, der er dybt kriminelle, og også folk, hvor man tænker: Har de behov for det?
Der er jo kolleger her i salen, altså folk med ret store husstandsindkomster, der får den.
Så jeg vil bare spørge hr. Benny Engelbrecht om noget, selv om jeg selvfølgelig kan gå ind på Socialdemokratiets side, kan jeg forstå, men måske vil hr. Benny Engelbrecht svare på det her: Hvorfor skal alle de hårdtarbejdende folk, også dem med mindre indtægter, men hvor ungerne bare er flyttet hjemmefra, ikke have en håndsrækning?
Benny Engelbrecht (S), 2026-02-26:
Jeg er utrolig glad for at få det spørgsmål, fordi jeg så kan minde hr. Morten Messerschmidt om, at der jo er indført en skattereform, der har fuld virkning fra i år.
Den betyder, at langt de fleste hårdtarbejdende danskere sådan set har fået flere penge mellem hænderne.
Det har de, ikke mindst fordi vi har hævet beskæftigelsesfradraget i forbindelse med finanslovsaftalen, som blev indgået uden hr. Morten Messerschmidts deltagelse.
Vi har derudover også hævet beskæftigelsesfradraget yderligere for seniorer på arbejdsmarkedet, og ud over det har vi lavet en lang række afgiftslettelser, selvfølgelig ikke mindst lettelsen af elafgiften.
Det betyder rigtig meget for langt, langt de fleste familier.
Men vi må så også sande, at der er nogle, som ikke nyder godt af at få et forøget beskæftigelsesfradrag, og det er eksempelvis dem, som i sagens natur ikke er i beskæftigelse.
Det er jo derfor, at det her i høj grad er målrettet folk, som ikke er i beskæftigelse, dvs. folkepensionister, førtidspensionister og modtagere af seniorpension m.v.
Og ja, så er der også nogle børnefamilier, som i forvejen får en børne- og ungeydelse, men som får det her oveni som en ekstra indtægt.
Lars Boje Mathiesen (BP), 2026-02-26:
Jeg savner stadig væk svar på det spørgsmål, jeg stillede sidst på vegne af en enlig sygeplejerske, hvis mand desværre er død, og hun sidder selv med to børn.
Hun kan ikke få en fødevarecheck, fordi hun tager ekstra vagter i weekenden og om aftenen for at få tingene til at hænge sammen for sig selv og sine to børn.
Og hun savner svar på, hvorfor det er, at hun skal aflevere sine skattekroner, og at hun ikke kan få en del og få hjælp her, og hvorfor I så giver dem videre til typer som Fasar.
Hvad er svaret til den sygeplejerske?
Hvad skal jeg sige til den sygeplejerske om den her regering?
Hvorfor er hun ikke værdig til at få en del af de her penge, og hvorfor skal Fasar have de her penge?
Benny Engelbrecht (S), 2026-02-26:
Der blev indgået en trepartsaftale, der sikrede et lønløft til en lang række ansatte i den offentlige sektor, herunder bl.a. sygeplejersker og også andre offentligt ansatte.
Derudover har en sygeplejerske også nydt godt af den skattereform, som er blevet indført for nylig, og som har fået fuldt gennemslag her fra den 1. januar i år.
Det vil med andre ord sige, at man får mere ud fra det ekstra arbejde, som man gør i forvejen, på grund af de ændrede skatteregler, der er.
Jeg har ikke hørt, at hr. Lars Boje Mathiesen er imod, at vi på den måde har lettet skatten for den pågældende sygeplejerske.
Det, man så skal huske, er, at de mange pensionister, som ikke er i beskæftigelse, førtidspensionister og andre jo ikke har haft en tilsvarende lettelse og et tilsvarende løft i deres købekraft, og det er altså det, vi sikrer ved hjælp af den her check.
Når det er sagt, minder jeg også bare om, at udfordringen ikke er, om der er bandekriminelle, der får en fødevarecheck.
Udfordringen er, om der er bandekriminelle, der er på en overførselsindkomst uberettiget, og det har regeringen jo allerede med et bredt flertal i Folketinget taget højde for.
Mener hr. Rasmus Jarlov, at Konservative, den nuværende regering og de øvrige partier bag den brede aftale om nedsættelse af moms gør noget godt for borgerne ved først at opkræve nogle penge og derefter sende dem tilbage for at nedsætte momsen?
Rasmus Jarlov (KF), 2026-02-26:
Jeg tror, Socialdemokratiet undervurderer danskernes intelligens.
Jeg tror, danskerne er klogere end at gå ned og stemme på nogle, som først beskatter dem og derefter sender dem en check for deres egne penge.
Vi får se under valgkampen, men jeg tror, at danskerne er klogere end at stemme ud fra den valgkampscheck, som man lægger frem her i et meget, meget åbenlyst forsøg på at købe sig til stemmer under den kommende valgkamp.
Benny Engelbrecht (S), 2026-02-26:
Vi kan ikke vide, præcis hvor omkostningsfuldt det bliver i administration at nedsætte momsen i Danmark, afhængig af hvilken model man vælger.
Vi er selvfølgelig optaget af, at det bliver så lidt administrativt byrdetungt som muligt.
Men jeg minder bare om, at det, som Konservative gerne vil, nemlig i en eller anden form at nedsætte momsen, alt andet lige kommer til at blive langt mere administrativt byrdefuldt både for staten og for virksomhederne end udbetalingen af en fødevarecheck.
Pia Kjærsgaard (DF), 2026-02-26:
Tak for det.
Der er der jo så en lang række andre lande, der i hvert fald ikke har den opfattelse.
Det tyder på, at det kun er i Danmark, at man har den opfattelse.
Og så vil jeg lige sige til ordføreren: Lad være med at stille spørgsmål den her vej – det er vores opgave at stille spørgsmål til den person, der står på talerstolen, og det er den person, der står på talerstolen, som har til opgave at svare og ikke stille modspørgsmål, for så går tiden jo med det.
Men jeg vil godt følge op på min kollega hr. Alex Ahrendtsen, der her for nogen tid siden spurgte ind til alt det, der er foregået de sidste, jeg vil næsten sige måneder, men i hvert fald mange, mange uger, hvor man selv som rutineret politiker bare bliver så træt af at høre alle de presseshows, der bliver lavet, i forhold til at man øser penge ud.
Det er så oplagt valgkampsteknik, at det oser, som jeg ved ikke hvad.
Jeg har sjældent oplevet noget lignende den her valgkamp, hvor man indkalder til det ene pressemøde efter det andet og hælder penge ud til borgerne med ét eneste formål.
Meget af det bliver ikke givet øjeblikkeligt, nej, det varer sådan lige lidt, måske nogle år, inden man mærker de penge.
Men hvor er det dog oplagt hyklerisk, og jeg vil bare spørge ordføreren: Fatter man slet ikke, at man optræder på en måde, der er lige en tand over stregen, i forhold til hvad der er anstændigt?
Benny Engelbrecht (S), 2026-02-26:
Det seneste pressemøde, regeringen afholdt, handlede om en 2035-plan, som bl.a. skitserer, hvordan vi sikrer, at dansk forsvar kan komme op på et niveau, hvor vi lever op til vores NATO-målsætning om, at 3,5 pct. af vores bruttonationalprodukt bliver brugt på direkte forsvarsinvesteringer.
Det er jo det eneste ansvarlige at gøre i den nuværende situation, og jeg synes jo, at det vil være helt absurd, hvis man ikke fremlægger en klar plan for det, sådan at alle partier i Folketinget også kan tage bestik af, at man jo ikke kan overse den store regning, som skal betales og er en pligtopgave, og som langt de fleste partier i Folketinget i øvrigt også går ind for.
Pia Kjærsgaard (DF), 2026-02-26:
Altså, det har været en underlig oplevelse.
Det vil jeg godt have lov at sige.
Det har været meget, meget mærkeligt at opleve.
Det har været betændt, synes jeg, i forhold til borgerne.
Man tænker: Gud ved, hvor mange der går hen og stemmer til det her valg?
Jeg kan så kun opfordre til, at man gør det hundrede procent og siger, at nu er nok nok.
Det, vi har oplevet her, har simpelt hen været alt for iscenesat og alt for uhyggeligt, i forhold til hvordan man ellers plejer at opføre sig i en valgkamp.
Benny Engelbrecht (S), 2026-02-26:
Jeg kan ikke tage fra fru Pia Kjærsgaard, at hun har en lang erfaring på Christiansborg.
Men det virker nu lidt, som om fru Pia Kjærsgaard lidt har glemt, hvordan det f.eks. var i tiden med VLAK-regeringen og de interne stridigheder, der var der, eller – hvis jeg skal pege indad – i den tid, hvor der f.eks. var en S-R-SF-regering.
Dér indrømmer jeg da gerne at der måske var større og tydeligere konflikter udadtil, end vi har oplevet under denne regering.
Peter Kofod (DF), 2026-02-26:
Tak for det.
Nu har Socialdemokratiet haft magten i Danmark i 5-6-7 år efterhånden, og nu er vi så her, hvor det er blevet så dyrt at handle ind, fordi I har kastet den ene gakkede afgift i hovedet på danskerne efter den anden, at I er nødt til at lave en helikoptercheck, en valgkampscheck, som I kan kaste ud over danskerne, for at de har råd til at fylde indkøbskurven.
Det er jo fuldstændig absurd, og det viser, at det her land har brug for en helt ny retning – en ny regering.
Jeg er rigtig glad for at se, at statsministeren er her i dag.
Jeg tror, danskerne tørster efter at prøve noget andet end den her regering, som er kørt fast, og som er slut og hører til på historiens mødding.
Benny Engelbrecht (S), 2026-02-26:
Jeg hørte ikke rigtig noget spørgsmål sådan for alvor i det, men jeg kan da i hvert fald konstatere, at hvis det handler om Dansk Folkeparti, er det i hvert fald et parti, som i den grad har givet udtryk for, at der var et behov for, at en række grupper i Danmark fik en hjælpende hånd.
Det kommer så nu, dels på den korte bane i form af en fødevarecheck, dels på den længere bane i form af en bred aftale om en differentieret moms.
Så synes jeg måske bare, det er interessant, hvis man f.eks. prøver at lave en optælling af, hvor mange videoer på forskellige Dansk Folkeparti-politikeres facebooksider der har handlet om den her type spørgsmål og om, hvor brændende man ønskede sig forskellige svar på det, at man så ikke er med i nogen af de aftaler.
Når det kommer til stykket, vil man jo ikke hjælpe danskerne.
Så hvis alternativet til en regering, der handler, er et Dansk Folkeparti, der bralrer op og falder ned som et lam og ikke gør noget, tror jeg da, danskerne har et ret klart valg.
Peter Kofod (DF), 2026-02-26:
Hvis Dansk Folkeparti havde haft magten i det her land, havde de handlet på det her for flere år siden, da de begyndte at tale om det her, hvor Socialdemokraterne, og hvor regeringen ignorerede det her problem.
Man sagde, det var noget, der ikke fandtes.
Det var ikke noget, man på nogen måde gav omsorg, før det blev tydeligt for alle, at det her var enormt efterspurgt mange steder, og at mange danskere har ondt, når de skal ned og fylde indkøbsvognen.
Så gik man i gang.
Her i ellevte time – klokken fem minutter i tolv – begynder man så at lave valgkampscheck, og man gør det endda med hastebehandling, fordi det er så vigtigt, at de kommer ud før valget.
Jeg synes på alle måder, det er skammeligt.
Vi har som parti taget det her dybt alvorligt hele vejen igennem, og det har Socialdemokratiet godt nok ikke.
Mette Thiesen (DF), 2026-02-26:
Jeg vil starte med at spørge som tidligere skolelærerinde, om ordføreren ikke kan tale lidt højere og mere tydeligt, for det er lidt svært at høre, hvad ordføreren siger, hernede fra.
Jeg kunne egentlig godt tænke mig at høre ordføreren, for højst sandsynligt kommer der et folketingsvalg lige om lidt, om ordføreren ikke godt kan forstå, at alle de danskere, der sidder derude, og som har lidt under stigende fødevarepriser i årevis, sidder og tænker: Hvorfor skal vi bestikkes lige op til et folketingsvalg?
Tror Socialdemokratiet virkelig, at danskerne hopper på den?
Eller tror Socialdemokratiet, at danskerne tænker: Hm, det er måske lige lovlig vildt, at man kommer med den, hvad kan man kalde den, bestikkelsescheck, valgkampscheck, fødevarecheck, flæskecheck – jeg ved ikke, hvad vi skal kalde den – lige op til et folketingsvalg?
Benny Engelbrecht (S), 2026-02-26:
Jeg beklager, at fru Mette Thiesen ikke kan høre mig klart og tydeligt, men det må jo skyldes den megen snak, der er rundt i korridorerne.
Det kan også være, vi skal skrue op for lydanlægget – det er bare en overvejelse værd.
Jeg skal gerne tale tydeligere, herunder vil jeg gerne sige klart og tydeligt, at jeg i virkeligheden tror, de fleste danskere tænker: Det er da utroligt, så meget bl.a. fru Mette Thiesen har lavet opslag om det her emne.
Og når det så kommer til stykket, er fru Mette Thiesen så med til at lave en løsning?
Næh, hverken i forhold til differentieret moms eller i forhold til et kontant tilskud på den helt korte bane til en lang række pensionister, der har brug for det.
Det er lidt, ligesom da vi hævede ældrechecken permanent.
Det var Dansk Folkeparti heller ikke med til.
Rasmus Jarlov (KF), 2026-02-26:
Mener Socialdemokratiet, at man gør noget godt for borgerne ved først at tage deres penge i skat og derefter sende en check tilbage til dem?
Benny Engelbrecht (S), 2026-02-26:
Jeg kan i hvert fald konstatere, at når man kigger på de samlede virkninger af den nuværende regerings politik med alle initiativer, herunder nedsættelsen af elafgiften og herunder også udbetalingen af fødevarechecken, vil denne regering være den første regering i meget, meget lang tid, i hvert fald så længe som jeg har siddet i Folketinget, og det er virkelig mange år efterhånden, som sænker uligheden i det danske samfund, ikke øger den.
Det er jeg sådan set godt tilfreds med.
Lars Boje Mathiesen (BP), 2026-02-26:
Det handler jo ikke om alt muligt andet.
Det handler om det her lovforslag – det handler om det her lovforslag, som hun ikke kan forstå.
Hun kan ikke forstå, at man giver penge til Fasar, og at hun ikke kan få noget hjælp.
Så kan man snakke om alt muligt andet.
Men det hjælper ikke noget på, at her vælger man at give en masse penge – penge, som hun har betalt ind i skat – til typer som Fasar, og at hun ikke kan få noget hjælp.
Og tak, det tager jeg så med til hende.
Benny Engelbrecht (S), 2026-02-26:
Der er i hvert fald ikke noget at sige til, når hr. Lars Boje Mathiesen kommunikerer på den, kan vi kalde det, ret ensartede måde, som er velkendt for hr. Lars Boje Mathiesen, at der ikke er særlig mange borgere, som forstår, at der er en sammenhæng mellem f.eks. en skattepolitik, en fødevarehjælp og forskellige andre elementer.
For sandheden er jo, at tingene som regel er lidt mere komplicerede, end hr. Lars Boje Mathiesen gør det til.
Og som sagt har den her sygeplejerske jo fået skattelettelser, hun har fået en lavere elafgift og på anden vis, ikke mindst også igennem lønløftet, fået en højere løn.
Dina Raabjerg (KF), 2026-02-26:
Jeg synes, at ordføreren slap lidt let igennem det spørgsmål, som hr. Hans Kristian Skibby havde om, at det er omkring halvdelen af den danske befolkning.
Ordføreren siger, at man jo ikke behøver at være forarmet for at kunne have behov for hjælp, men vi bor jo i et af verdens allerallerrigeste lande, hvor der er mindst forskel på rig og fattig.
Benny Engelbrecht (S), 2026-02-26:
Jeg må stadig væk vende tilbage til, at det jo er sådan, at vi har en omfordeling i vores samfund på forskellig vis.
Jeg er sikker på, at fru Dina Raabjerg også er opmærksom på, at vi f.eks. har en kvartalsvis udbetaling af børne- og ungeydelsen til de fleste børnefamilier, hvis den individuelle indtægt er under 981.000 kr., mener jeg det er frit fra hukommelsen.
Det vil sige, at når vi bruger et greb i forbindelse med fødevarechecken, som tager udgangspunkt i nogle af de samme elementer – det, vi kender fra ældrechecken, det, vi kender fra børnechecken osv., og det, vi kender fra udbetaling af udeboende su – er det, fordi det er et velkendt greb, som sikrer, at dem, som har mest behov, også får hjælp.
Men man behøver ikke at være dybt forarmet for at få del i hjælpen.
Der er faktisk relativt mange folkepensionister, som måske også har lidt ved siden af folkepensionen, som også oplever, at priserne er steget voldsomt meget på dagligvarer.
Dina Raabjerg (KF), 2026-02-26:
Hvis jeg skal være helt ærlig, synes jeg ikke, at det var et specielt klart svar, vi fik her.
Skal det tolkes som et ja?
Halvdelen af den voksne danske befolkning har brug for hjælp – er det det, Socialdemokratiet mener?
Benny Engelbrecht (S), 2026-02-26:
Så kan man jo vende spørgsmålet om og spørge, om Konservative så mener, at hele befolkningen har brug for hjælp.
Det må man jo så åbenbart mene, eftersom De Konservative i lighed med regeringspartierne ønsker at nedsætte momsen på fødevarer generelt.
Det er noget, der ikke kun kommer nogle få til gavn, men som vil komme alle til gavn.
Jeg synes, det er fint, at vi kommer til at gå ned ad den vej.
Når vi ikke kan isolere fødevarechecken og kun se på den og ikke også kan se på nedsat moms, er det jo, fordi tingene hænger sammen.
Mette Thiesen (DF), 2026-02-26:
Jeg sidder lidt og griner, for man kan godt tale højt og tydeligt uden at råbe, vil jeg sige til den tidligere minister og nuværende ordfører, som ordføreren sagde før.
Jeg tror bare, det er meget vigtigt, for jeg går da ud fra, at ordføreren gerne vil have, at folk hører, hvad der bliver sagt.
Det er jo en ærlig snak i forhold til den her valgkampscheck, bestikkelsescheck, fødevarecheck.
Vi i Dansk Folkeparti blev smidt ud af forhandlingerne.
Man ville ikke have os med.
Vi har været meget klare og tydelige.
Det har ordføreren fuldstændig ret i.
Det vil vi ikke bruge danskernes penge på.
Det vil Socialdemokratiet og regeringen desværre.
Det vil vi ikke i Dansk Folkeparti.
Benny Engelbrecht (S), 2026-02-26:
Man kan så også spørge: Har de samme personer og mange andre et behov for, at momsen bliver nedsat?
Det har vi jo så i fællesskab besluttet at de har, eftersom vi har lavet en bred politisk aftale om, at vi skal nedsætte momsen, enten i form af at fødevaremomsen generelt nedsættes, eller i form af at man undtager frugt og grønt for moms.
Præcis hvilken model ved vi jo ikke endnu; det er der en arbejdsgruppe som skal komme med anbefalinger til.
Men det er vi blevet enige om.
Når vi laver grebet med fødevarechecken, kan det ikke ses isoleret.
Men det er også klart, at når vi målretter det, som vi gør, er det, fordi vi i den aktuelle situation mener, at der er mest behov for det blandt de laveste indkomster, og altovervejende med de metoder, vi anvender, rammer vi også primært dér.
Susie Jessen (DD), 2026-02-26:
Det var lidt uklart, det vil jeg sige.
Altså, jeg vil sige, at Danmarksdemokraterne jo gerne vil gøre det billigere at være dansker, både med skattelettelser, nedsættelse af moms osv., men det her er jo en hjælp, man giver til danskere, der har det rigtig, rigtig svært.
Det har Socialdemokratiet jo selv sagt.
Så står vi her og kigger nu.
160.000 mennesker, som har mere end 500.000 kr. i aktier, obligationer og kontanter, får også en fødevarecheck.
Har de behov for en fødevarecheck?
Jeg kunne godt tænke mig et svar på det her med, at der er så mange mennesker, som tilhører en rigtig rig del af vores befolkning, der får en hjælp, der her er markedsført fra Socialdemokratiets side af som en hjælpende hånd til dem, der har allermindst.
Benny Engelbrecht (S), 2026-02-26:
Igen er vi tilbage til det ganske enkle, at fru Susie Jessen og hendes parti sådan set ikke har noget imod at give de samme mennesker en hjælpende hånd ved at nedsætte momsen, men at når vi så gør noget på den korte bane, fordi vi ikke kan gennemføre en differentieret moms på kort sigt, så er det åbenbart galt.
Det er jo helt fair at have det synspunkt og være lidt populistisk, men sandheden er jo blot, at hvis vi gerne vil have, at pengene kommer hurtigt ud at arbejde, er vi også nødt til at anvende nogle objektive og kendte kriterier, så det ikke først bliver engang i det nye år, at pengene kommer ud.
Lotte Rod (RV), 2026-02-26:
Jeg vil gerne spørge igen: Hvorfor har Socialdemokratiet valgt at kaste en check til højre og venstre i stedet for at prioritere pengene til at kunne løfte 10.000 fattige børn ud af fattigdom i 10 år?
Benny Engelbrecht (S), 2026-02-26:
Jeg tror ikke, at de mange førtidspensionister, modtagere af seniorpension, folkepensionister og mange andre, som oplever, at priserne er steget voldsomt nede i supermarkedet, oplever, at det her er at kaste pengene til højre og venstre.
Jeg tror sådan set, at de oplever det som en meget kærkommen hjælp.
Det synes jeg man skal holde sig for øje.
Lotte Rod (RV), 2026-02-26:
Men hvorfor vælger Socialdemokraterne ikke at løse problemet?
Altså, når statsministeren lige om lidt udskriver valg, har I ikke hevet børn ud af fattigdom, og I har i øvrigt heller ikke prioriteret, at der er pædagoger nok i vores børnehaver, og at der er lærere nok i skolen.
Hvorfor vælger I ikke at løse problemerne i stedet for at give en check til halvdelen af alle danskere?